b'\n_START_ARTICLE_\nGoran Bezina\n_START_SECTION_\nSeuraura\n_START_PARAGRAPH_\nBezina syntyi Kroatiassa, mutta kasvoi Sveitsiss\xc3\xa4 ja on Monthey-Chablais HC:n kasvatti. H\xc3\xa4n debytoi miesten peleiss\xc3\xa4 kuitenkin Villars HC:ss\xc3\xa4 Sveitsin kolmanneksi korkeimmalla sarjatasolla 1. Ligassa kaudella 1997\xe2\x80\x931998. Kaudeksi 1998\xe2\x80\x931999 Bezina siirtyi Fribourg-Gott\xc3\xa9roniin, jossa h\xc3\xa4n teki debyyttins\xc3\xa4 Nationalliga A:ssa pelaten siell\xc3\xa4 38 runkosarja-, nelj\xc3\xa4 karsintasarja- ja kuusi EHL-ottelua ilman tehopisteit\xc3\xa4. Phoenix Coyotes varasi Bezinan kahdeksannella kierroksella 234. pelaajana NHL:n varaustilaisuudessa 1999. Kaudella 1999\xe2\x80\x932000 h\xc3\xa4n avasi pistetilins\xc3\xa4 NLA:ssa teki 44 runkosarjaottelussa tehot 3+6=9. Kaudella 2000\xe2\x80\x932001 Bezina teki liigan runkosarjassa 20 tehopistett\xc3\xa4 ja h\xc3\xa4n oli kymmenell\xc3\xa4 osumallaan Gott\xc3\xa9ronin eniten maaleja tehnyt puolustaja._NEWLINE_Kaudeksi 2001\xe2\x80\x932002 Bezina siirtyi Phoenix Coyotesin organisaatioon. H\xc3\xa4n pelasi tulokassopimuksensa ensimm\xc3\xa4isen kauden kokonaan AHL-joukkue Springfield Falconsissa, jossa tulokaskausi toi 66 runkosarjaottelussa tehot 2+11=13. Bezina debytoi Coyotesin NHL-joukkueessa kolmannella kaudellaan 2003\xe2\x80\x932004, jolloin h\xc3\xa4n pelasi siell\xc3\xa4 kolme runkosarjaottelua ilman tehopisteit\xc3\xa4. Bezina teki NHL-debyyttins\xc3\xa4 10. maaliskuuta 2004 Los Angeles Kingsia vastaan. H\xc3\xa4n sai ottelussa j\xc3\xa4\xc3\xa4aikaa 5.01 minuuttia. Bezinasta tuli kaikkien aikojen ensimm\xc3\xa4inen kroatialaissyntyinen pelaaja NHL:ss\xc3\xa4, tosin ensimm\xc3\xa4inen Kroatiassa kiekko-oppinsa saanut NHL-pelaaja oli my\xc3\xb6hemmin Borna Renduli\xc4\x87 kaudella 2014\xe2\x80\x932015. Bezina pelasi viimeisenkin tulokassopimusvuotensa suurimmaksi osaksi Falconsissa, jonka eniten maaleja tehnyt puolustaja h\xc3\xa4n oli 11 osumallaan._NEWLINE_Bezina palasi kaudeksi 2004\xe2\x80\x932005 kotimaahansa Sveitsiin ja siirtyi Gen\xc3\xa8ve-Servette HC:n riveihin. H\xc3\xa4n nousi joukkueen varakapteeniksi ja oli Servetten tehokkain puolustaja tehoilla 7+12=19, kuten my\xc3\xb6s seuraavalla kaudella 2005\xe2\x80\x932006 tehoilla 8+14=22. Kaudella 2006\xe2\x80\x932007 Bezina nousi Servetten varakapteeniksi. H\xc3\xa4n voitti tehoilla 13+20=33 koko NLA:n puolustajien maalip\xc3\xb6rssin ja sijoittui puolustajien pistep\xc3\xb6rssiss\xc3\xa4 toiseksi edell\xc3\xa4\xc3\xa4n vain Kloten Flyersin Radek Hamr. Bezina valittiin kauden p\xc3\xa4\xc3\xa4tteeksi sek\xc3\xa4 liigan median t\xc3\xa4hdist\xc3\xb6kent\xc3\xa4lliseen ett\xc3\xa4 Sveitsin t\xc3\xa4hdist\xc3\xb6kent\xc3\xa4lliseen. H\xc3\xa4n vahvisti loppukaudella my\xc3\xb6s It\xc3\xa4vallan Erste Bank Eishockey Ligan EC Salzburgia. Bezina teki 11 playoff-ottelussa pelipaikkaansa n\xc3\xa4hden kovat tehot 4+8=12, oli EBEL:n tehokkain puolustaja ja pudotuspelien pistep\xc3\xb6rssin kolmas. H\xc3\xa4n voitti my\xc3\xb6s liigan tehotilaston lukemalla +11. Bezina voitti kauden p\xc3\xa4\xc3\xa4tteeksi It\xc3\xa4vallan-mestaruuden._NEWLINE_Kaudeksi 2007\xe2\x80\x932008 Bezina palasi Servetteen ja joukkueen kapteeniksi. H\xc3\xa4n teki NLA:n yhden kauden piste-enn\xc3\xa4tyksens\xc3\xa4 tehoilla 11+25=36, joilla Bezina oli Servetten tehokkain puolustaja ja nelj\xc3\xa4nneksi paras pistemies. H\xc3\xa4n sijoittui koko liigan puolustajien pistep\xc3\xb6rssiss\xc3\xa4 kolmanneksi. Bezina eteni joukkueen kanssa NLA:n finaaleihin, mutta Sveitsin-mestaruuden vei kuitenkin ZSC Lions otteluvoitoin 4\xe2\x80\x932. H\xc3\xa4net valittiin kauden p\xc3\xa4\xc3\xa4tteeksi liigan parhaaksi puolustajaksi, median t\xc3\xa4hdist\xc3\xb6kent\xc3\xa4lliseen sek\xc3\xa4 Sveitsin t\xc3\xa4hdist\xc3\xb6kent\xc3\xa4lliseen. Kaudella 2008\xe2\x80\x932009 Bezina oli Servetten tehokkain puolustaja tehoilla 11+19=30, joilla h\xc3\xa4n sijoittui NLA:n puolustajien pistep\xc3\xb6rssiss\xc3\xa4 kymmenenneksi. Bezina valittiin kauden p\xc3\xa4\xc3\xa4tteeksi Sveitsin t\xc3\xa4hdist\xc3\xb6kent\xc3\xa4lliseen. Kaudella 2009\xe2\x80\x932010 h\xc3\xa4n oli Servetten tehokkain puolustaja tehoilla 7+19=26. Bezina voitti my\xc3\xb6s pudotuspelien puolustajien pistep\xc3\xb6rssin tehoilla 4+12=16. H\xc3\xa4n eteni Servetten kanssa NLA:n finaaleihin, mutta mestaruuden vei kuitenkin SC Bern otteluvoitoin 4\xe2\x80\x933._NEWLINE_Bezina oli kaudella 2010\xe2\x80\x932011 kahdeksalla osumallaan Servetten eniten maaleja tehnyt puolustaja Brian Pothierin kanssa ja jakoi 30 tehopisteell\xc3\xa4\xc3\xa4n NLA:n puolustajien pistep\xc3\xb6rssin kuudennen sijan SCL Tigersin J\xc3\xb6rg Reberin kanssa. Pudotuspeleiss\xc3\xa4 h\xc3\xa4n oli joukkueensa paras maalintekij\xc3\xa4 nelj\xc3\xa4ll\xc3\xa4 osumallaan. Bezina edusti Servette\xc3\xa4 kauden aikana my\xc3\xb6s Spengler Cupissa, jonka t\xc3\xa4hdist\xc3\xb6kent\xc3\xa4lliseen h\xc3\xa4net valittiin. Kaudella 2011\xe2\x80\x932012 Bezina oli tehoilla 7+20=27 Servetten eniten maaleja tehnyt puolustaja sek\xc3\xa4 tehokkain puolustaja Brian Pothierin kanssa. He jakoivat NLA:n puolustajien pistep\xc3\xb6rssin viidennen sijan. Bezina valittiin kauden p\xc3\xa4\xc3\xa4tteeksi Sveitsin t\xc3\xa4hdist\xc3\xb6kent\xc3\xa4lliseen. Kaudella 2012\xe2\x80\x932013 h\xc3\xa4n oli Servetten tehokkain puolustaja ja kolmanneksi paras pistemies tehoilla 10+21=31, joilla Bezina sijoittui NLA:n puolustajien pistep\xc3\xb6rssiss\xc3\xa4 kolmanneksi. H\xc3\xa4net valittiin kauden p\xc3\xa4\xc3\xa4tteeksi liigan median t\xc3\xa4hdist\xc3\xb6kent\xc3\xa4lliseen. Kaudella 2013\xe2\x80\x932014 Bezina jakoi tehoilla 8+24=32 koko NLA:n puolustajien maalip\xc3\xb6rssin voiton kolmen muun pelaajan kanssa ja sijoittui puolustajien pistep\xc3\xb6rssiss\xc3\xa4 toiseksi edell\xc3\xa4\xc3\xa4n vain ZSC Lionsin Marc-Andr\xc3\xa9 Bergeron. H\xc3\xa4n edusti Servette\xc3\xa4 kauden aikana my\xc3\xb6s Spengler Cupissa, joka p\xc3\xa4\xc3\xa4ttyi joukkueen voittoon, kuten my\xc3\xb6s vuotta my\xc3\xb6hemmin._NEWLINE_Kaudeksi 2016\xe2\x80\x932017 Bezina siirtyi vuoden mittaisella sopimuksella KHL:n kroatialaisjoukkue Medve\xc5\xa1\xc4\x8dak Zagrebiin. H\xc3\xa4n nousi joukkueen varakapteeniksi. Bezina valittiin 11. syyskuuta 2016 KHL:n viikon puolustajaksi. Tammikuun 2017 lopulla h\xc3\xa4n palasi kuitenkin loppukaudeksi kotimaahansa Servetten riveihin, kun Medve\xc5\xa1\xc4\x8dak k\xc3\xa4rsi taloudellisista ongelmista.\n_START_SECTION_\nMaajoukkueura\n_START_PARAGRAPH_\nBezina edusti Sveitsi\xc3\xa4 Torinon olympiakisoissa 2006 sek\xc3\xa4 niiden karsinnoissa, jolloin h\xc3\xa4n jakoi joukkueensa sis\xc3\xa4isen tehotilaston voiton Ivo R\xc3\xbcthemannin ja Thomas Zieglerin kanssa lukemalla +3. Bezina pelasi my\xc3\xb6s MM-kilpailuissa vuosina 2001, 2003, 2004, 2005, 2006, 2007, 2008, 2009, 2010, 2011 ja 2012. Vuoden 2005 turnauksessa h\xc3\xa4net valittiin Valko-Ven\xc3\xa4j\xc3\xa4\xc3\xa4 vastaan pelatun jatkosarjaottelun p\xc3\xa4\xc3\xa4tteeksi Sveitsin ottelun parhaaksi pelaajaksi. Vuoden 2011 turnauksessa Bezina toimi Sveitsin varakapteenina. H\xc3\xa4n voitti vuoden 2012 turnauksen j\xc3\xa4\xc3\xa4hyp\xc3\xb6rssin 29 minuutillaan._NEWLINE_Bezina pelasi my\xc3\xb6s alle 20-vuotiaiden MM-kilpailuissa vuosina 1999 ja 2000, joista j\xc3\xa4lkimm\xc3\xa4isess\xc3\xa4 turnauksessa h\xc3\xa4n voitti Sveitsin sis\xc3\xa4isen tehotilaston lukemalla +8. Bezina pelasi my\xc3\xb6s alle 18-vuotiaiden EM-kilpailuissa vuonna 1998.\n_START_SECTION_\nMuuta\n_START_PARAGRAPH_\nBezinan pikkuveli Toni pelaa Sveitsin 1. Ligaa Monthey-Chablais HC:ss\xc3\xa4. H\xc3\xa4n on aiemmin esiintynyt my\xc3\xb6s kahdella kaudella Gen\xc3\xa8ve-Servette HC:n NLA-joukkueessa.'